Γουίλιαμ Χόλντεν

Ο Γουίλιαμ Χόλντεν (Γουίλιαμ Φράνκλιν Μπιντλ Τζούνιορ, αγγλικά: William Franklin Beedle Jr, 17 Απριλίου 1918 - 12 Νοεμβρίου 1981) ήταν Αμερικανός ηθοποιός, βραβευμένος με Όσκαρ Α' Ανδρικού Ρόλου για την ταινία Ο καταδότης του θαλάμου 17 (Stalag 17) το 1953 και με Βραβείο Έμμυ για την ερμηνεία του στην τηλεοπτική σειρά Ο αμείλικτος το 1974. Κατά τη διάρκεια της δεκαετίας του 1950 ήταν ο πιο επιτυχημένος ηθοποιός στο Box office, καθώς βρισκόταν στη λίστα με τους δέκα εμπορικότερους σταρ για πέντε συνεχόμενα χρόνια (1954-1958), κάτι που επανέλαβε και το 1961. Το 1999, το Αμερικανικό Ινστιτούτο Κινηματογράφου τον κατέταξε στην 25η θέση στη λίστα με τους 25 μεγαλύτερους σταρ όλων των εποχών. Για την προσφορά του στον κινηματογράφο, έχει ένα αστέρι στη Λεωφόρο της Δόξας στο Χόλυγουντ στον αριθμό 1651 της Vine Street."Hollywood Star Walk: William Holden", Los Angeles Times, March 26, 2013.

 Πρώτα Βήματα 
Ο Χόλντεν γεννήθηκε το 1918 στο Ο'Φάλον της πολιτείας Ιλινόι από εύπορη οικογένεια, και ήταν ο πρωτότοκος γιος του χημικού Γουίλιαμ Φράνκλιν Μπιντλ και της καθηγήτριας Μέρι Μπλανς Μπολ. Οι γονείς του, που κατάγονταν από την Αγγλία, μετακόμισαν στη Νότια Πασαντίνα της Καλιφόρνια, όταν ο Χόλντεν ήταν τριών χρονών.

Μετά την αποφοίτησή του από το λύκειο της Νότιας Πασαντίνα, ο Χόλντεν γράφτηκε στο κολέγιο της Πασαντίνα όπου συμμετείχε σε ραδιοφωνικές θεατρικές παραστάσεις. Η εμπειρία του στο ραδιόφωνο, τον έφερε σε επαφή με το θεατρικό σανίδι και παρά το γεγονός ότι δεν συμμετείχε σε καμία παράσταση του θεάτρου της Πασαντίνα, ανακαλύφθηκε από έναν κυνηγό ταλέντων της Paramount στο Playbox, ένα ιδιωτικό θέατρο, όπου υποδυόταν τον ογδοντάχρονο πεθερό της Μαρίας Κιουρί. Το 1938 έκανε την παρθενική του εμφάνιση, σε έναν μικρό ρόλο στην ταινία Prison Farm.

 Το χρυσό αγόρι του Χόλιγουντ 
Ο πρώτος του πρωταγωνιστικός ρόλος, το 1939, ήταν εκείνος ενός βιολιστή που ήθελε να γίνει πυγμάχος, στην ταινία του Ρούμπεν Μαμούλιαν Golden Boy. Οι παραγωγοί της ταινίας ήταν αρχικά δυσαρεστημένοι με την ερμηνεία του Χόλντεν και ήθελαν να τον απολύσουν, αλλά η παρέμβαση της συμπρωταγωνίστριάς του, Μπάρμπαρα Στάνγουικ, απεδείχθη σωτήρια. Η ταινία έκανε τεράστια επιτυχία και ο Χόλντεν έγινε ξαφνικά ένας σταρ πρώτου μεγέθους. Τριάντα εννιά χρόνια αργότερα, το 1978, όταν η Στάνγουικ και ο Χόλντεν κλήθηκαν να παρουσιάσουν ένα βραβείο στην 50ή τελετή των όσκαρ, ο Χόλντεν σταμάτησε την παρουσίαση των υποψηφίων για να ευχαριστήσει δημοσίως τη Στάνγουικ για το γεγονός ότι του έσωσε την καριέρα.Holden and Stanwyck together in 1978.

Την επιτυχία του Golden Boy ακολούθησε η συμμετοχή του στη μεταφορά του θεατρικού του Θόρντον Ουάιλντερ, Η μικρή μας πόλη (Our Town, 1940). Την επιτυχία ακολούθησε η ξαφνική πτώση, όταν η εταιρεία Columbia αγόρασε μέρος του συμβολαίου του και τότε αναγκάστηκε να λαμβάνει μέρος σε ταινίες αμφιβόλου καλλιτεχνικής αξίας, τόσο της Columbia, όσο και της Paramount Pictures. Κατά τη διάρκεια του Β' παγκοσμίου πολέμου κατατάχθηκε στο σώμα της αεροπορίας, όπου έλαβε το βαθμό του υποσμηναγού.

 Άνοδος μετά τον πόλεμο 

Μετά τη λήξη του πολέμου και αφού συνέχισε να πρωταγωνιστεί σε ασήμαντες ταινίες, το 1950 ήρθε ο ρόλος που του εξασφάλισε την επιτυχία. Ο σκηνοθέτης και σεναριογράφος Μπίλι Γουάιλντερ είχε ξεκινήσει τις προετοιμασίες για τα γυρίσματα της ταινίας Η λεωφόρος της Δύσης (Sunset Boulevard) και είχε γράψει το ρόλο του ζιγκολό Τζο Γκίλις για τον Μοντγκόμερι Κλιφτ. Ο Κλιφτ που είχε συμφωνήσει να αναλάβει το ρόλο, τον απέρριψε την τελευταία στιγμή, δίνοντας την ευκαιρία στον Χόλντεν να πάρει τη θέση του. Η ταινία αυτή, τύπου φιλμ νουάρ, που πλέον χαρακτηρίζεται ως μια από τις καλύτερες όλων των εποχών, του χάρισε την πρώτη του υποψηφιότητα για όσκαρ Α' ανδρικού ρόλου, το οποίο έχασε από τον Χοσέ Φερέρ για τη δραματική ταινία Συρανό ντε Μπερζεράκ (Cyrano de Bergerac, 1950).

Η επιτυχία της ταινίας, του εξασφάλισε τη συμμετοχή σε μια σειρά αξέχαστων ταινιών, στις οποίες υποδυόταν τον κυνικό και περιθωριακό ήρωα. Ακολούθησε η ταινία Γεννημένη χθες (Born Yesterday, 1950), πλάι στο πλευρό της Τζούντι Χόλιντεϊ. Το 1953 πρωταγωνίστησε στην ταινία του Μπίλι Γουάιλντερ Ο καταδότης του θαλάμου 17 (Stalag 17), όπου υποδυόταν έναν αιχμάλωτο του πολέμου. Η ταινία αυτή τον βοήθησε να κερδίσει το όσκαρ Α' ανδρικού ρόλου, κατατροπώνοντας τους Μπαρτ Λάνκαστερ και Μοντγκόμερι Κλιφτ, υποψήφιοι αμφότεροι για την ταινία Όσο υπάρχουν άνθρωποι (From Here To Eternity, 1953). Την ίδια χρονιά πρωταγωνίστησε στην αμφιλεγόμενη ταινία του Ότο Πρέμινγκερ Το γαλάζιο φεγγάρι (The Moon Is Blue, 1953). Το 1954 τον βρήκε να πρωταγωνιστεί σε τέσσερις ταινίες, με πρώτη τη συνεργασία του, για 3η φορά με τον Μπίλι Γουάιλντερ στην ταινία Γλυκιά μου Σαμπρίνα (Sabrina, 1954). Συμπρωταγωνιστές του στην ταινία αυτή ήταν ο Χάμφρεϊ Μπόγκαρντ και η Όντρεϊ Χέπμπορν. Το ίδιο έτος, πρωταγωνίστησε σε δυο ταινίες πλάι στη Γκρέις Κέλι με κυριότερη τη  Η Χωριατοπούλα (The Country Girl, 1954), στο ρόλο ενός θεατρικού σκηνοθέτη, καθώς και στο Οι γέφυρες του Τόκο-Ρι (The Bridges at Toko-Ri, 1954). Ξανασυνεργάστηκε επίσης με τη φίλη του Μπάρμπαρα Στάνγουικ στην ταινία Ο πύργος των φιλόδοξων (Executive Suite, 1954).

To 1955 πρωταγωνίστησε στη μεταφορά του θεατρικού έργου του Γουίλιαμ Ινγκ Πικ-νικ (Picnic), καθώς και στο μελόδραμα Έκσταση και πάθος (Love Is a Many-Splendored Thing). Στα γυρίσματα της ταινίας Έκσταση και πάθος συγκρούστηκε με την συμπρωταγωνίστριά του Τζένιφερ Τζόουνς, η οποία τον αντιμετώπισε εχθρικά λόγω του ότι ήταν γνωστός γυναικάς, παρά το γεγονός ότι ήταν παντρεμένος με την Μπρέντα Μάρσαλ από το 1941 έως το 1971 (ενώ και η Τζένιφερ Τζόουνς ήταν παντρεμένη με τον παραγωγό και σεναριογράφο Ντέιβιντ Ο. Σέλζνικ). Οι κακές σχέσεις μεταξύ των πρωταγωνιστών όμως, δεν επηρέασε την πειστικότητα της ταινίας, όπου και οι δυο τους φαίνονται να είναι σφόδρα ερωτευμένοι. Ακολούθησε η συμμετοχή του στο επικό αριστούργημα του Ντέιβιντ Λιν Η γέφυρα του ποταμού Κβάι το 1957 και η συμμετοχή του στην ταινία του Κάρολ Ριντ Το κλειδί (The Key, 1958) στο πλευρό της Σοφίας Λόρεν.

Κατά τη διάρκεια της δεκαετίας του 1960 το άστρο του άρχισε να δύει, καθώς αναγκάστηκε από τις κινηματογραφικές εταιρείες να αναλάβει ρόλους σε αδιάφορες ταινίες, όπως το Καυτό Παρίσι (Paris When It Sizzles, 1964), πλάι στην Όντρεϊ Χέπμπορν.

 Τελευταίες επιτυχίες 
μικρογραφία|311x311εσ|Με τον Κλιντ Ίστγουντ (αριστερά) στην ταινία Η ξελογιάστρα (1973).

Το 1969 ο Χόλντεν πρωταγωνίστησε στο βίαιο γουέστερν του Σαμ Πέκινπα Άγρια συμμορία (The Wild Bunch), λαμβάνοντας καλές κριτικές. Πέντε χρόνια αργότερα συμπρωταγωνίστησε με τους Στιβ Μακ Κουίν και Πολ Νιούμαν στην εξαιρετικά επιτυχημένη ταινία καταστροφής Ο πύργος της κολάσεως (The Towering Inferno, 1974) και το 1977 συμμετείχε στην αριστουργηματική ταινία του Σίντνεϊ Λουμέτ πάνω στα μέσα μαζικής ενημέρωσης, Το δίκτυο (The Network), αποσπώντας την τρίτη και τελευταία του υποψηφιότητα για Όσκαρ Α' Ανδρικού Ρόλου. Ακολούθησε η ταινία του Μπίλι Γουάιλντερ Φαιδώρα (Fedora, 1978) και η συμμετοχή του στην ταινία Πέρα από τα σύνορα (The Earthling, 1980), πλάι στο παιδί-θαύμα της εποχής εκείνης Ρίκι Σρέντερ. Ο Σρέντερ χρόνια αργότερα ονόμασε τον γιο του Χόλντεν για να τιμήσει τον μεγάλο αυτό ηθοποιό.

Το ίδιο έτος, πρωταγωνίστησε ξανά μαζί με τον Πολ Νιούμαν στην ταινία καταστροφής When Time Ran Out... (στην Ελλάδα έγινε γνωστή ως Ειρηνικός Ωκεανός: Ώρα Μηδέν, αλλά επίσης και ως Το νησί της κολάσεως), που γυρίστηκε το 1979 και έκανε πρεμιέρα στις ΗΠΑ στις 28 Μαρτίου 1980, αλλά εξελίχθηκε σε μια τεράστια εμπορική καταστροφή, με εισπράξεις μόλις 3,8 εκατομμυρίων δολαρίων, έναντι προϋπολογισμού 20 εκατομμυρίων δολαρίων.

Η τελευταία ταινία του Χόλντεν ήταν η σάτιρα του Μπλέικ Έντουαρντς Ροζ σκάνδαλα (S.O.B., 1981), στην οποία εμφανίστηκε μαζί με μεγάλο αριθμό αστέρων, συμπεριλαμβανομένης της Τζούλι Άντριους.

 Προσωπική ζωή 
Ο Χόλντεν υπήρξε παντρεμένος για 30 χρόνια, από το 1941, με την ηθοποιό του θεάτρου Άρντις Άνκερσον, που έγινε γνωστότερη με το καλλιτεχνικό όνομα Μπρέντα Μάρσαλ. Ο γάμος τους συνάντησε πολλές δυσκολίες και οι δυο τους χώριζαν και επανενώνονταν συχνά μέχρι και το διαζύγιό τους το 1971. Απέκτησαν δυο παιδιά, τον Πίτερ Γουέστφιλντ και τον Σκοτ Πόρτερ. Υιοθέτησε επίσης και την κόρη που η Άνκερσον είχε αποκτήσει από τον πρώτο της γάμο.

Ήταν φίλος με τον Ρόναλντ Ρήγκαν, τον οποίον πάντρεψε με τη Νάνσι Ντέιβις το 1952. 
Κατά τη διάρκεια των γυρισμάτων της ταινίας Γλυκιά μου Σαμπρίνα, οι Χέπμπορν και Χόλντεν ερωτεύτηκαν και εκείνη τότε ήλπισε πως θα παντρεύονταν και θα έκαναν παιδιά. Όταν όμως ο Χόλντεν της αποκάλυψε πως είχε κάνει αγγειεκτομή, οι δυο τους χώρισαν.Paris, Barry. The Enduring Mystique of Audrey Hepburn, Audrey Hepburn, 1996Sabrina (1954) Ο Χόλντεν ξανασυνεργάστηκε με την, πλέον παντρεμένη, Χέπμπορν στην ταινία Καυτό Παρίσι και προσπάθησε ανεπιτυχώς να την προσεγγίσει και πάλι ερωτικά, δημιουργώντας προβλήματα στα γυρίσματα.

Για αρκετές δεκαετίες και έως τον θάνατό του, ο Χόλντεν ήταν σοβαρά αλκοολικός, συχνά προκαλώντας προβλήματα στα γυρίσματα κάποιων από τις ταινίες του, και μάλιστα το 1966 ενώ οδηγούσε μεθυσμένος κοντά στην Πίζα της Ιταλίας, συγκρούστηκε με άλλο αυτοκίνητο, σκοτώνοντας τον οδηγό. Το δικαστήριο προέβη σε αφαίρεση του διπλώματός του για οκτώ μήνες.

Το 1972 ξεκίνησε σχέση με την ηθοποιό Στέφανι Πάουερς, η οποία έμεινε στο πλευρό του μέχρι και τον θάνατό του.

 Θάνατος 
Όπως προαναφέρθηκε, ο Γουίλιαμ Χόλντεν ήταν, επίσης, διαβόητος αλκοολικός επί μακρόν, δεν κατάφερε ποτέ να ξεπεράσει το πρόβλημά του και, ως αποτέλεσμα, είχε τραγικό τέλος, σε ηλικία 63 ετών.

Οι εργασίες για τη νέα ταινία «Season of Champions» αναβλήθηκαν μέχρι το 1982 και ο Χόλντεν μετακόμισε από την έπαυλή του στο Παλμ Σπρινγκς, Καλιφόρνια, σε μια πολυκατοικία 13 ορόφων στη Σάντα Μόνικα, Καλιφόρνια. Ήταν συνιδιοκτήτης του διαμερίσματος. Όταν ο σκηνοθέτης του «Season of Champions», Γουίλιαμ Φρίντκιν, του τηλεφώνησε στις 2 Νοεμβρίου 1981, ο Χόλντεν είπε με ασταθή φωνή: «Θα κάνω μια φωτογραφία, Billy. Τα λέμε στην Αφρική». Για μια εβδομάδα, ο Γουίλιαμ Φρίντκιν προσπάθησε να συνεννοηθεί με τον ηθοποιό, αλλά δεν απάντησε κανείς στο τηλέφωνο.

Ανήσυχος ο σκηνοθέτης, πήγε και άνοιξε το διαμέρισμα του Χόλντεν στις 16 Νοεμβρίου 1981 και βρήκε το πτώμα του ηθοποιού σε μια λίμνη αίματος. Η θέση του σώματος και των γύρω αντικειμένων έδειχνε ότι ο Χόλντεν είχε γλιστρήσει στο χαλί και χτύπησε το μέτωπό του στη γωνία του κομοδίνου. Ο ηθοποιός ήταν νεκρός για αρκετές ημέρες. Σύμφωνα με τον ιατροδικαστή, ο θάνατος του Γουίλιαμ Χόλντεν, συνέβη στις 12 Νοεμβρίου 1981 και ο ηθοποιός, υπό την επήρεια αλκοόλ, σκόνταψε πάνω στο χαλί και, πριν από το θάνατό του, που επήλθε από αιμορραγία, προσπάθησε να σταματήσει την αιμορραγία με χαρτομάντιλα. Τα ιατροδικαστικά στοιχεία που ανακτήθηκαν στη σκηνή έδειξαν ότι είχε τις αισθήσεις του για τουλάχιστον μισή ώρα μετά την πτώση, αλλά ήταν πολύ μεθυσμένος για να καλέσει βοήθεια ή πιθανώς να μην συνειδητοποίησε τη σοβαρότητα του τραυματισμού και δεν ζήτησε βοήθεια. Η τηλεόραση ήταν ακόμα ανοιχτή, ένα σενάριο βρισκόταν δίπλα στο πτώμα και ένα άδειο μπουκάλι βότκα ήταν στο τραπέζι.

Υπήρχαν τότε φήμες ότι έπασχε από καρκίνο του πνεύμονα, κάτι που ο Χόλντεν είχε αρνηθεί σε συνέντευξη Τύπου το 1980. Το πιστοποιητικό θανάτου του, δεν κάνει καμία αναφορά σε καρκίνο.Bennett, Bruce. "William Holden's Unscripted Fall From Grace" , The New York Sun, July 2, 2008. Σύμφωνα με την επιθυμία του, δεν πραγματοποιήθηκαν κηδείες ή μνημόσυνα.

Ο πρόεδρος των ΗΠΑ Ρόναλντ Ρήγκαν εξέδωσε τότε την εξής δήλωση:

Όπως προαναφέρθηκε, για τη συμβολή του στην κινηματογραφική βιομηχανία, ο Χόλντεν έχει ένα αστέρι στη Λεωφόρο της Δόξας στο Χόλυγουντ (Hollywood Walk of Fame), που βρίσκεται στην οδό Vine 1651. Έχει, επίσης, και ένα αστέρι στην οδό St. Louis Walk of Fame, στο Σαιντ Λούις, Μιζούρι."St. Louis Walk of Fame Inductees" , St. Louis Walk of Fame; retrieved January 24, 2015.

Μια λεπτομερής βιογραφία του Χόλντεν, The Golden Boy (Το Χρυσό Αγόρι), δημοσιεύθηκε το 1983 από τον Bob Thomas.Golden Boy: The Untold Story of William Holden by Bob Thomas, St. Martin’s Press, 1983. Η ηθοποιός Στέφανι Πάουερς, με την οποία ο Χόλντεν είχε σχέση, δημιούργησε ένα ίδρυμα στη μνήμη του για την προστασία της άγριας ζωής στην Αφρική, το William Holden Wildlife Foundation.Bacon, Doris Klein. "For Love of Bill", People, Vol. 17, No. 21, May 31, 1982.

 Φιλμογραφία 
 Prison Farm (1938)
 Million Dollar Legs (1939)
 Golden Boy (1939)
 Το αόρατο στίγμα - (Invisible Stripes, 1939)
 Η μικρή μας πόλη - (Our Town, 1940)
 Those Were the Days! (1940)
 Αριζόνα - (Arizona, 1940)
 Δοξασμένα φτερά - (I Wanted Wings, 1941)
 Γίγαντες δυο πολιτειών - (Texas, 1941)
 Ο ναύτης και η χορεύτρια - (The Fleet's In, 1942)
 The Remarkable Andrew (1942)
 Meet the Stewarts (1942)
 Young and Willing (1943)
 Στη λάμψη του μεσημεριού - (Blaze of Noon, 1947)
 Ζητούνται μνηστήρες - (Dear Ruth, 1947)
 Ένα αστέρι ανατέλλει - (Variety Girl, 1947) Ο αετός του Κολοράντο - (The Man from Colorado, 1948) Η Ραχήλ και ο ξένος - (Rachel and the Stranger, 1948) Το δάκρυ μιας μητέρας - (Apartment for Peggy, 1948) Σκοτεινό παρελθόν - (The Dark Past, 1948) Η παγίδα του τρόμου - (Streets of Laredo, 1949) Miss Grant Takes Richmond (1949)
 Το κυνήγι του έρωτα - (Dear Wife, 1949) Ερασιτέχνης μπαμπάς - (Father Is a Bachelor, 1950) Η Λεωφόρος της Δύσης - (Sunset Boulevard, 1950) Η σκιά - (Union Station, 1950) Γεννημένη Χθες - (Born Yesterday, 1950) Οι καμπάνες του Αγίου Πέτρου - (Force of Arms, 1951) Μονομαχία στις θάλασσες της Κορέας - (Submarine Command, 1951) Boots Malone (1952) Ματωμένα ίχνη - (The Turning Point, 1952) Ο καταδότης του θαλάμου 17 - (Stalag 17, 1953) Το Γαλάζιο Φεγγάρι - (The Moon Is Blue, 1953) Μια κυρία στα 40 - (Forever Female, 1953) Δραπέται του οχυρού Β' - (Escape from Fort Bravo, 1953) Ο πύργος των φιλόδοξων - (Executive Suite, 1954) Γλυκιά μου Σαμπρίνα - (Sabrina, 1954) Η χωριατοπούλα - (The Country Girl, 1954) Οι γέφυρες του Τόκο-Ρι - (The Bridges at Toko-Ri, 1954) Έκσταση και πάθος - (Love Is a Many-Splendored Thing, 1955) Πικ-νίκ - (Picnic, 1955) Και οι ήρωες κλαίνε - (The Proud and Profane, 1956) Στο χείλος της κολάσεως - (Toward the Unknown, 1956) Η γέφυρα του ποταμού Κβάι - (The Bridge on the River Kwai, 1957) Το κλειδί - (The Key, 1958) Οι γενναίοι δε διστάζουν ποτέ - (The Horse Soldiers, 1959) Ο κόσμος της Σούζι Γουόνγκ - (The World of Suzie Wong, 1960) Ο σατανάς δεν κοιμάται ποτέ - (Satan Never Sleeps, 1962) Ο μεγάλος κατάσκοπος - (The Counterfeit Traitor, 1962) Ο ήλιος έκαιγε τα κορμιά μας - (The Lion, 1962) Καυτό Παρίσι - (Paris, When It Sizzles, 1964) Η Έβδομη Αυγή - (The 7th Dawn, 1964) Άλβαρεζ Κέλι - (Alvarez Kelly, 1966) Τζέιμς Μποντ 007: Καζίνο Ρουαγιαλ - (Casino Royale, 1967) Ταξιαρχία διαβόλων - (The Devil's Brigade, 1968) Άγρια συμμορία - (The Wild Bunch, 1969) Μια χριστουγεννιάτικη νύχτα - (The Christmas Tree, 1969) Δυο άγρια γεράκια - (Wild Rovers, 1971) Οι εφτά εκδικητές - (The Revengers, 1972) Η ξελογιάστρα - (Breezy, 1973) Οι ταξιδιώτες - (Open Season, 1974) The Blue Knight (1974) Ο Πύργος της κολάσεως - (The Towering Inferno, 1974) Το δίκτυο - (Network, 1976) Φαιδώρα - (Fedora, 1978) Ο μικρός αντίχριστος: Προφητεία #2 - (Damien: Omen IΙ, 1978) Ασάντι - (Ashanti, 1979) Πέρα από τα σύνορα - (The Earthling, 1980) Ειρηνικός ωκεανός: Ώρα μηδέν - (When Time Ran Out, 1980) Ροζ σκάνδαλα - (S.O.B., 1981) Βραβεύσεις 
Βραβεία Ακαδημίας Κινηματογράφου 
Βράβευση:
 1953: Α' Ανδρικού Ρόλου για την ταινία Ο καταδότης του θαλάμου 17Υποψηφιότητα:
 1950: Α' Ανδρικού Ρόλου για την ταινία Η λεωφόρος της δύσης 1977: Α' Ανδρικού Ρόλου για την ταινία Το δίκτυοΒραβεία Βρετανικής Ακαδημίας Κινηματογράφου 
Υποψηφιότητα:
 1955: Καλύτερου Ξένου Ηθοποιού για την ταινία Πικνικ 1977: Καλύτερου Ξένου Ηθοποιού για την ταινία Το δίκτυοΒραβεία ΕΜΜΥ
Βράβευση:
 1974: Ανδρικής Ερμηνείας για την τηλεοπτική σειρά The Blue Knight''

 Παραπομπές 

 Βιβλιογραφία 
 Capua, Michelangelo (2010). William Holden: A Biography. Jefferson, North Carolina: McFarland & Company. .
 .
 .
 .
 .
 .
 .
 .

 Εξωτερικοί σύνδεσμοι 

 In Loving Memory Of William Holden
 Profile @ Turner Classic Movies
 William Holden Wildlife Foundation
 Image of William Holden and Brenda Marshall, Academy Awards, Los Angeles, 1951. Los Angeles Times Photographic Archive (Collection 1429). UCLA Library Special Collections, Charles E. Young Research Library, University of California, Los Angeles.
 Ο Γουίλιαμ Χόλντεν στο cine.gr 

Κατηγορία:Βραβευμένοι με Όσκαρ Α' Ανδρικού Ρόλου
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης
Κατηγορία:Βραβεία Έμμυ Ζώνης Υψηλής Τηλεθέασης (νικητές-Α' Αντρικός Ρόλος)